Studiuesit: Gjysma e prodhimit ushqimor hidhet
Lufta kundër shpërdorimit është jetike për plotësimin e nevojave ushqimore botërore
Sipas një raporti të ri, thuajse gjysma e ushqimit që prodhohet në botë shkon për mbetje. Instituti britanik i Inxhinierëve Mekanikë thotë se lufta me shpërdorimin është jetike për plotësimin e nevojve ushqimore ndërsa popullsia e globit shtohet me ritme të ndjeshme. Çdo vit bota prodhon rreth katër miliardë ton ushqim. 30 deri në 50 përqind e këtij ushqimi hidhet në mbeturina , sipas raportit të Institutit britanik të Inxhinierëve Mekanikë. Një pjesë e mirë e këtij shpërdorimi e ka burimin te mënyra se si korren të lashtat, si ruhen dhe transportohen, thotë bashkëautori i raportit Colin Brown. Raporti thotë se në ekonomi të zhvilluara, si Europa dhe Shtetet e Bashkuara, përdorimi i praktikave të frytshme bujqësore ka bërë që një pjesë më e madhe e ushqimit të arrijë tek konsumatori. Por në raport thuhet se miliona tonë ushqim hidhet në mbeturina pasi i ka kaluar “data e shitjes”, ose sepse ndonjëherë nuk arrin fare në raftet e supermarketeve. Nuk është faji i dyqaneve për këtë situatë, thotë Richard Dodd i Konsorciumit Britanik për shitjet me pakicë, i cili përfaqëson supermarketet. Shumë agjenci ndihmash dhe bamirësie e kanë mirëpritur raportin - duke theksuar sasinë e madhe të ushqimeve të hedhura, ndërkohë që miliona njerëz vuajnë nga kequshqyerja. Agjencia e ndihmave “Shpëtoni fëmijët” thotë se në botë ka ushqim mjaftueshëm për të ushqyer çdo fëmijë - por ende ka 2.3 milion fëmijë që vdesin si pasojë e urisë çdo vit. Brendan Cox është drejtues i politikave në këtë agjenci. Sipas autorëve të raportit në procesin e hedhjes së ushqimit, konsumohet territor, energji, pleh kimi dhe ujë. Por ata thonë se një tjetër mesazh del nga të dhënat: Me parashikimin se popullsia e botës do të mbërrijë në 9.5 miliardë banorë deri në vitin 2075, raporti arrin në përfundimin se pakësimi i shpërdorimeve duhet të bëhet pjesë e planit për plotësimin e kërkesave globale për ushqim.